section_heading: Klupska karijera
paragraph_text: Robert Prosinečki nogometnu karijeru započeo je s 5 godina u neposrednoj blizini mjesta rođenja, u klubu FC Stuttgart Kickers. Godine 1979. s obitelji dolazi u Zagreb te svoju ljubav prema nogometu nastavlja u domaćem klubu NK Dinamo Zagreb čijim je članom do 1987. godine. U zagrebačkom Dinamu zapažen je kao talent i već s 18 godina igra u prvoj momčadi. Nakon nesuglasica s tadašnjim trenerom Miroslavom Ćirom Blaževićem odlazi u beogradsku Crvenu zvezdu s kojom je osvojio tri naslova državnoga prvaka, domaći Kup te Kup europskih prvaka 1991. godine. Nakon Crvene zvezde karijeru nastavlja u Real Madridu, ali zbog teške ozljede izbiva s travnjaka više od godinu dana. S Real Madridom osvojio je španjolski kup. Godine 1991. dobio je i nagradu trofej Bravo te je zauzimao 2. mjesto na svijetu po anketi World Soccer-a.